Document ID: 32008R1086

ΚΑΝΟΝΙΣΜΌΣ (ΕΚ) αριθ. 1086/2008 ΤΗΣ ΕΠΙΤΡΟΠΉΣ
της 5ης Νοεμβρίου 2008
περί τροποποίησης του κανονισμού (ΕΚ) αριθ. 1438/2003 για τη θέσπιση κανόνων εφαρμογής για την κοινοτική πολιτική που αφορά το στόλο όπως ορίζεται στο κεφάλαιο III του κανονισμού (ΕΚ) αριθ. 2371/2002 του Συμβουλίου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2371/2002 του Συμβουλίου, της 20ής Δεκεμβρίου 2002, για τη διατήρηση και βιώσιμη εκμετάλλευση των αλιευτικών πόρων στο πλαίσιο της Κοινής Αλιευτικής Πολιτικής (1), και ιδίως το άρθρο 12 παράγραφος 1,
Εκτιμώντας τα ακόλουθα:
(1)
Το άρθρο 12 του κανονισμού (ΕΚ) αριθ. 2371/2002 ορίζει ότι η Επιτροπή καθορίζει για κάθε κράτος μέλος επίπεδα αναφοράς, εκφραζόμενα σε μονάδες GT και kW, για τη συνολική αλιευτική ικανότητα των κοινοτικών αλιευτικών σκαφών που φέρουν τη σημαία αυτού του κράτους μέλους. Αυτά τα επίπεδα αναφοράς έχουν θεσπιστεί βάσει του κανονισμού (ΕΚ) αριθ. 1438/2003 της Επιτροπής, της 12ης Αυγούστου 2003, για τη θέσπιση κανόνων εφαρμογής για την κοινοτική πολιτική που αφορά το στόλο όπως ορίζεται στο κεφάλαιο III του κανονισμού (ΕΚ) αριθ. 2371/2002 του Συμβουλίου (2).
(2)
Σύμφωνα με το άρθρο 1 του κανονισμού (ΕΚ) αριθ. 1438/2003, ο εν λόγω κανονισμός εφαρμόζεται στην αλιευτική ικανότητα των κοινοτικών αλιευτικών σκαφών, εξαιρουμένων των σκαφών τα οποία χρησιμοποιούνται στην υδατοκαλλιέργεια ή είναι νηολογημένα στις εξόχως απόκεντρες περιοχές της Γαλλίας, της Πορτογαλίας και της Ισπανίας.
(3)
Η υποσημείωση 1 του παραρτήματος Ι του κανονισμού (ΕΚ) αριθ. 1438/2003 ορίζει ότι τα επίπεδα αναφοράς είναι δυνατόν να αναθεωρηθούν ώστε να ληφθούν υπόψη σκάφη που υπήρχαν στις 31 Δεκεμβρίου 2002 αλλά είτε δεν καλύπτονταν από το ΠΠΠ IV είτε δεν είχαν νηολογηθεί κατά την ημερομηνία σύνταξης του εν λόγω πίνακα.
(4)
Στις 26 Σεπτεμβρίου 2006, οι Κάτω Χώρες ενημέρωσαν την Επιτροπή ότι σειρά σκαφών, η αλιευτική ικανότητα των οποίων περιλαμβάνεται σήμερα στο επίπεδο αναφοράς για το εν λόγω κράτος μέλος, χρησιμοποιούνται αποκλειστικά για υδατοκαλλιέργεια και ζήτησαν από την Επιτροπή να μειώσει το επίπεδο αναφοράς για τη συνολική αλιευτική ικανότητα των κοινοτικών αλιευτικών σκαφών που φέρουν ολλανδική σημαία κατά 15 540 GT και 39 258 kW.
(5)
Το σημερινό επίπεδο αναφοράς για τον ιρλανδικό στόλο δεν περιλαμβάνει μέρος των σκαφών μικρής κλίμακας που στοχεύουν κυρίως είδη, η αλίευση των οποίων δεν υπόκειται σε ποσοστώσεις. Μολονότι η αλιευτική ικανότητα αυτών των σκαφών είχε περιληφθεί στους στόχους του ΠΠΠ IV, η νηολόγηση αυτών των σκαφών δεν είχε ολοκληρωθεί κατά τη στιγμή του καθορισμού των επιπέδων αναφοράς. Στις 4 Απριλίου 2008, η Ιρλανδία υπέβαλε στην Επιτροπή τον τελικό κατάλογο των σκαφών και ζήτησε από την Επιτροπή να τροποποιήσει, αντίστοιχα, το επίπεδο αναφοράς για τον ιρλανδικό στόλο. Επιπλέον, είναι απαραίτητο να ληφθεί υπόψη η αλιευτική ικανότητα των σκαφών συλλογής μυδιών τα οποία δεν είχαν νηολογηθεί προηγουμένως. Κατά συνέπεια, τα επίπεδα αναφοράς για την Ιρλανδία πρέπει να αυξηθούν κατά 1 719 GT και 14 608 kW.
(6)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής αλιείας και υδατοκαλλιέργειας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα Ι του κανονισμού (ΕΚ) αριθ. 1438/2003 αντικαθίσταται από το κείμενο του παραρτήματος του παρόντος κανονισμού.
Άρθρο 2
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 5 Νοεμβρίου 2008.

Labels: 7
6